title: Rozhodnutie Rady (SZBP) 2015/1837 z 12. októbra 2015 o podpore Únie pre činnosti prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia

text:
               13.10.2015

               SK

               Úradný vestník Európskej únie

               L 266/83

         ROZHODNUTIE RADY (SZBP) 2015/1837
   z 12. októbra 2015
   o podpore Únie pre činnosti prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia“), ktorej kapitola III obsahuje zoznam opatrení, ktoré je potrebné prijať v rámci EÚ, ako aj v tretích krajinách, na boj proti takému šíreniu.

               (2)

               Únia túto stratégiu aktívne vykonáva a uvádza do účinnosti opatrenia uvedené v jej kapitole III, a to najmä uvoľňovaním finančných zdrojov na podporu konkrétnych projektov, ktoré realizujú multilaterálne inštitúcie, ako napr. dočasný technický sekretariát Organizácie Zmluvy o všeobecnom zákaze jadrových skúšok (ďalej len „CTBTO“).

               (3)

               Rada prijala 17. novembra 2003 spoločnú pozíciu 2003/805/SZBP (1) o všeobecnom uplatňovaní a posilňovaní multilaterálnych dohôd v oblasti nešírenia zbraní hromadného ničenia a nosičov zbraní. V tejto spoločnej pozícii sa vyzýva okrem iného na podporu podpisu a ratifikácie Zmluvy o všeobecnom zákaze jadrových skúšok (ďalej len „CTBT“).

               (4)

               Signatárske štáty CTBT sa rozhodli zriadiť prípravnú komisiu s právnou subjektivitou a s postavením medzinárodnej organizácie, aby účinne vykonávala CTBT až do zriadenia CTBTO.

               (5)

               Skoré nadobudnutie platnosti CTBT, jej všeobecné uplatňovanie a posilnenie monitorovacieho a overovacieho systému prípravnej komisie CTBTO sú dôležitými cieľmi stratégie. V tomto kontexte sa vzhľadom na jadrové skúšky vykonané Kórejskou ľudovodemokratickou republikou v októbri 2006, máji 2009 a vo februári 2013 ešte viac zvýšila dôležitosť skorého nadobudnutia platnosti CTBT a potreba zrýchleného budovania a posilnenia monitorovacieho a overovacieho systému CTBT.

               (6)

               Prípravná komisia CTBTO sa zaoberá identifikáciou spôsobov, ako možno čo najviac posilniť overovací systém, a to aj prostredníctvom rozvoja spôsobilostí monitorovania vzácnych plynov a úsilia zameraného na plnú účasť signatárskych štátov CTBT na vykonávaní overovacieho režimu.

               (7)

               V rámci vykonávania stratégie Rada prijala tri jednotné akcie a dve rozhodnutia o podpore činností prípravnej komisie CTBTO, konkrétne jednotnú akciu 2006/243/SZBP (2) v oblasti odbornej prípravy a budovania overovacích kapacít, jednotnú akciu 2007/468/SZBP (3), jednotnú akciu 2008/588/SZBP (4), rozhodnutie 2010/461/SZBP (5) a rozhodnutie 2012/699/SZBP (6) s cieľom posilniť monitorovacie a overovacie kapacity prípravnej komisie CTBTO.

               (8)

               Uvedená podpora Únie by mala pokračovať.

               (9)

               Technickým vykonávaním tohto rozhodnutia by sa mala poveriť prípravná komisia CTBTO, ktorá je na základe svojich jedinečných odborných znalostí a spôsobilostí poskytovaných sieťou medzinárodného monitorovacieho systému zahŕňajúceho vyše 280 zariadení v približne 85 krajinách a Medzinárodným dátovým strediskom jedinou medzinárodnou organizáciou, ktorá je schopná a oprávnená vykonávať toto rozhodnutie. Projekty, ktorým Únia poskytuje podporu, je možné financovať len prostredníctvom mimorozpočtového príspevku vyčleneného pre prípravnú komisiu CTBTO,

         PRIJALA TOTO ROZHODNUTIE:
   Článok 1
   1.   Na účely zabezpečenia plynulého a praktického vykonávania určitých prvkov stratégie Únia podporuje činnosti prípravnej komisie CTBTO na účely dosiahnutia týchto cieľov:

               a)

               posilniť spôsobilosti monitorovacieho a overovacieho systému CTBT, a to aj v oblasti detekcie rádionuklidov;

               b)

               posilniť spôsobilosti signatárskych štátov CTBT, aby mohli plniť svoje povinnosti overovania vyplývajúce z CTBT, a umožniť im plne využívať výhody vyplývajúce z účasti na režime CTBT.

         2.   Projekty, ktoré má Únia podporovať, majú tieto konkrétne ciele:

               a)

               podporovať udržanie monitorovacieho systému s cieľom zlepšiť detekciu možných jadrových výbuchov, a to konkrétne podporou: vybraných pomocných seizmických staníc a charakterizácie globálneho pozadia rádioaktívneho xenónu a zmierňovania xenónu; vylepšovania správy virtuálneho strediska pre využívanie údajov (vDEC) a súvisiacich činností; realizácie druhej fázy programu Medzinárodného dátového strediska venovanému seizmickej, hydroakustickej a infrazvukovej rekonštrukcii; a zvyšovania rozsahu testov pre aplikácie Medzinárodného dátového strediska;

               b)

               posilňovať overovacie spôsobilosti prípravnej komisie CTBTO v oblastiach inšpekcií na mieste, predovšetkým podporou rozvoja operačných spôsobilostí inšpekcií na mieste (OSI) prostredníctvom rozšírenia a doplnenia technických spôsobilostí systému multispektrálnej a infračervenej (MSIR) technológie pre inšpekcie na mieste;

               c)

               podporovať presadzovanie všeobecného uplatňovania a nadobudnutia platnosti CTBT a dlhodobú udržateľnosť jej overovacieho režimu prostredníctvom osvety a budovania kapacít, a to aj poskytovaním podpory pre odbornú prípravu a pracovné semináre v juhovýchodnej Ázii, Tichomorí a na Ďalekom východe, ako aj na Blízkom východe a v južnej Ázii, s cieľom presadzovať skutočnú účasť na CTBT, podpory pre údržbu systému budovania kapacít, pre kontakty s vedeckými a politickými/diplomatickými komunitami na účely zvýšenia povedomia a znalostí o CTBT a poskytovaním podpory na konsolidáciu a posilnenie rozšírenej ponuky/balíka národného dátového strediska (NDC-in-a-Box).

         Projekty sa tiež zameriavajú na zabezpečenie viditeľnosti Únie pri poskytovaní podpory na činnosti uvedené vyššie a na riadne riadenie programov pri vykonávaní tohto rozhodnutia.
   Uvedené projekty sa uskutočňujú v prospech všetkých signatárskych štátov CTBT.
   Podrobný opis projektov sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technické vykonávanie projektov uvedených v článku 1 ods. 2 zabezpečuje prípravná komisia CTBTO. Túto úlohu plní pod kontrolou vysokého predstaviteľa. Na tento účel vysoký predstaviteľ uzavrie potrebné dojednania s prípravnou komisiou CTBTO.
   Článok 3
   1.   Finančná referenčná suma na vykonávanie projektov uvedených v článku 1 ods. 2 je 3 024 756 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
   3.   Európska komisia dohliada na riadne spravovanie finančnej referenčnej sumy uvedenej v odseku 1. Na tento účel uzavrie s prípravnou komisiou CTBTO dohodu o financovaní. V dohode o financovaní sa stanoví, že prípravná komisia CTBTO má zabezpečovať viditeľnosť príspevku Únie zodpovedajúcu jeho výške.
   4.   Európska komisia sa usiluje uzavrieť dohodu o financovaní uvedenú v odseku 3 čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré sa počas tohto procesu vyskytnú, ako aj o dátume uzavretia dohody o financovaní.
   Článok 4
   1.   Vysoký predstaviteľ podáva Rade správu o vykonávaní tohto rozhodnutia na základe pravidelných správ, ktoré vypracúva prípravná komisia CTBTO. Tieto správy tvoria základ pre hodnotenie, ktoré vykonáva Rada.
   2.   Európska komisia informuje o finančných aspektoch vykonávania projektov uvedených v článku 1 ods. 2
   Článok 5
   Toto rozhodnutie nadobúda účinnosť dňom jeho prijatia.
   Toto rozhodnutie stráca účinnosť 24 mesiacov po dátume uzavretia dohody o financovaní uvedenej v článku 3 ods. 3 Účinnosť však stráca šesť mesiacov po nadobudnutí účinnosti v prípade, ak sa dovtedy neuzavrie dohoda o financovaní.

      V Luxemburgu 12. októbra 2015

            Za Radu

            predsedníčka

         F. MOGHERINI

      (1)  Spoločná pozícia Rady 2003/805/SZBP zo 17. novembra 2003 o všeobecnom uplatňovaní a posilňovaní multilaterálnych dohôd v oblasti nešírenia zbraní hromadného ničenia a nosičov zbraní (Ú. v. EÚ L 302, 20.11.2003, s. 34).

      (2)  Jednotná akcia Rady 2006/243/SZBP z 20. marca 2006 na podporu činností prípravnej komisie Organizácie Zmluvy o všeobecnom zákaze jadrových skúšok (CTBTO) v oblasti odbornej prípravy a budovania overovacích kapacít a v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 88, 25.3.2006, s. 68).

      (3)  Jednotná akcia Rady 2007/468/SZBP z 28. júna 2007 na podporu činností prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť monitorovacie a overovacie kapacity v rámci vykonávania stratégie EÚ proti šíreniu zbraní hromadného ničenia (Ú. v. EÚ L 176, 6.7.2007, s. 31).

      (4)  Jednotná akcia Rady 2008/588/SZBP z 15. júla 2008 na podporu činností prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie kapacity v rámci vykonávania stratégie EÚ proti šíreniu zbraní hromadného ničenia (Ú. v. EÚ L 189, 17.7.2008, s. 28).

      (5)  Rozhodnutie Rady 2010/461/SZBP z 26. júla 2010 o podpore činností prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti v rámci vykonávania stratégie EÚ proti šíreniu zbraní hromadného ničenia (Ú. v. EÚ L 219, 20.8.2010, s. 7).

      (6)  Rozhodnutie Rady 2012/699/SZBP z 13. novembra 2012 o podpore Únie pre činnosti prípravnej komisie Organizácie Zmluvy o všeobecnom zákaze jadrových skúšok s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 314, 14.11.2012, s. 27).

      PRÍLOHA

         Podpora Únie pre činnosti prípravnej komisie CTBTO s cieľom posilniť jej monitorovacie a overovacie spôsobilosti, zlepšiť vyhliadky na skoré nadobudnutie platnosti a podporiť všeobecné uplatňovanie CTBT a v rámci vykonávania stratégie EÚ proti šíreniu zbraní hromadného ničenia

      I.   ÚVOD
      1.   Kľúčovým prvkom prípravy vykonávania CTBT po nadobudnutí jej platnosti je vytvorenie riadne fungujúceho monitorovacieho a overovacieho systému prípravnej komisie CTBTO (ďalej len „prípravná komisia“). Rozvoj spôsobilostí prípravnej komisie v oblasti monitorovania vzácnych plynov je dôležitým nástrojom na posúdenie toho, či je pozorovaný výbuch jadrovou skúškou. Navyše funkčnosť a výkonnosť monitorovacieho a overovacieho systému CTBT závisí od príspevku všetkých signatárskych štátov CTBT. Preto je dôležité, aby signatárske štáty CTBT mali možnosť v plnej miere sa zúčastňovať na monitorovacom a overovacom systéme CTBT a prispievať k nemu. Práca spojená s vykonávaním tohto rozhodnutia bude dôležitá aj pre zlepšenie vyhliadky na skoré nadobudnutie platnosti a všeobecné uplatňovanie CTBT.
      Projekty uvedené v tomto rozhodnutí značne prispejú k dosiahnutiu cieľov stratégie EÚ proti šíreniu zbraní hromadného ničenia.
      2.   Únia bude na tento účel podporovať týchto deväť projektov:

                  a)

                  udržiavanie pomocných seizmických staníc medzinárodného monitorovacieho systému umiestnených v krajinách, ktoré potrebujú pomoc;

                  b)

                  projekt charakterizácie globálneho pozadia rádioaktívneho xenónu;

                  c)

                  správa virtuálneho strediska pre využívanie údajov (vDEC) a súvisiace činnosti;

                  d)

                  podpora druhej fázy programu Medzinárodného dátového strediska venovaného seizmickej, hydroakustickej a infrazvukovej rekonštrukcii;

                  e)

                  zmierňovanie xenónu;

                  f)

                  zvýšenie rozsahu testov pre aplikácie Medzinárodného dátového strediska;

                  g)

                  zlepšenia hardvéru systému MSIR pre inšpekcie na mieste;

                  h)

                  odborná príprava a pracovné semináre v juhovýchodnej Ázii, Tichomorí a na Ďalekom východe a na Blízkom východe a v južnej Ázii, údržba systému budovania kapacít a kontakty s vedeckými a politickými/diplomatickými komunitami; a

                  i)

                  rozšírená ponuka NDC-in-a-Box.

            Vyhliadky na nadobudnutie platnosti CTBT sa zlepšili vďaka priaznivejšiemu politickému prostrediu, čo sa preukázalo aj nedávnymi novými podpísaniami a ratifikáciami CTBT vrátane Indonéziou, ktorá je jedným zo štátov uvedených v prílohe 2 k CTBT. V súvislosti s týmto pozitívnym vývojom je v nadchádzajúcich rokoch stále viac a naliehavo potrebné venovať sa dokončeniu budovania overovacieho režimu CTBT, ako aj zabezpečeniu jeho pripravenosti a operačnej spôsobilosti a pokračovať v práci v záujme nadobudnutia platnosti a všeobecného uplatňovania CTBT. Jadrové skúšky uskutočnené Kórejskou ľudovodemokratickou republikou v októbri 2006, máji 2009 a februári 2013 zdôraznili nielen dôležitosť všeobecného zákazu jadrových skúšok, ale aj potrebu účinnejšieho overovacieho režimu na monitorovanie dodržiavania tohto zákazu. Plne funkčný a hodnoverný overovací režim CTBT poskytne medzinárodnému spoločenstvu spoľahlivý a nezávislý prostriedok na zabezpečenie dodržiavania tohto zákazu. Údaje CTBTO okrem toho zohrali mimoriadne dôležitú úlohu aj pri včasných varovaniach v prípade cunami a pri posúdení rozptýlenia rádioaktívnych emisií po jadrovej havárii vo Fukušime v marci 2011.
      Podporou týchto projektov sa posilňujú ciele spoločnej zahraničnej a bezpečnostnej politiky. Vykonávanie týchto komplexných projektov významnou mierou prispeje k zvýšeniu účinnosti multilaterálnych reakcií na súčasné bezpečnostné výzvy. Týmito projektmi sa predovšetkým podporia ciele stratégie EÚ proti šíreniu zbraní hromadného ničenia vrátane ďalšieho presadzovania všeobecného uplatňovania a posilnenia noriem obsiahnutých v CTBT, ako aj jej overovacieho režimu. Prípravná komisia buduje medzinárodný monitorovací systém (IMS) s cieľom zabezpečiť detekciu všetkých jadrových výbuchov. Na základe svojej jedinečnej odbornosti založenej na celosvetovej sieti pomocných seizmických staníc medzinárodného monitorovacieho systému s vyše 280 zariadeniami v 85 krajinách a Medzinárodnom dátovom stredisku (IDC) je prípravná komisia jedinou organizáciou disponujúcou kapacitami na realizáciu týchto projektov, ktoré je možné financovať len z mimorozpočtového príspevku pre prípravnú komisiu.
      Únia jednotnou akciou 2006/243/SZBP, jednotnou akciou 2007/468/SZBP, jednotnou akciou 2008/588/SZBP, rozhodnutím 2010/461/SZBP a rozhodnutím 2012/699/SZBP podporila zriadenie programu odbornej prípravy prostredníctvom elektronického učenia sa, integrované cvičenie v teréne v roku 2008 týkajúce sa inšpekcií na mieste a integrované cvičenie v teréne v roku 2014 (IFE14), hodnotenie a meranie, ako aj charakterizáciu a zmierňovanie rádioaktívneho xenónu, technickú pomoc a budovanie kapacít, rozvoj kapacít pre budúce generácie expertov CTBT, rozvoj modelu atmosférického prenosu (ATM), pomocné seizmické stanice, posilnenie spolupráce s vedeckou obcou, posilnenie spôsobilostí inšpekcií na mieste (OSI) s vývojom systému detekcie vzácnych plynov a pilotný projekt na podporu účasti expertov z rozvojových krajín na technických zasadnutiach a zasadnutiach so zameraním na tvorbu politiky prípravnej komisie. Projekty podľa tohto rozhodnutia vychádzajú z projektov predchádzajúcich spoločných akcií a pokroku, ktorý sa dosiahol pri ich vykonávaní. Projekty podľa tohto rozhodnutia sú také, aby sa zabránilo akémukoľvek prípadnému prekrývaniu s rozhodnutím 2012/699/SZBP. Niektoré z projektov podľa tohto rozhodnutia obsahujú prvky, ktoré sú podobné činnostiam vykonávaným na základe predchádzajúcich jednotných akcií, avšak líšia sa svojou vecnou pôsobnosťou alebo sa zameriavajú na iné prijímajúce krajiny alebo regióny.
      Okrem ďalších dobrovoľných príspevkov a materiálnych príspevkov, ktoré CTBTO dostala na podporu svojich činností od darcov, ako napr. členských štátov EÚ a štátov, ktoré nie sú členskými štátmi EÚ, inštitúcií a ďalších, bude deväť uvedených projektov na podporu činností prípravnej komisie vykonávať a riadiť jej dočasný technický sekretariát.
      II.   OPIS PROJEKTOV

         Okruh 1: Podpora monitorovacieho systému

      Tento okruh pozostáva z týchto šiestich zložiek:

                  —

                  :

                  Zložka 1

                  :

                  udržiavanie pomocných seizmických staníc medzinárodného monitorovacieho systému umiestnených v krajinách, ktoré potrebujú pomoc

                  —

                  :

                  Zložka 2

                  :

                  projekt charakterizácie globálneho pozadia rádioaktívneho xenónu

                  —

                  :

                  Zložka 3

                  :

                  správa virtuálneho strediska pre využívanie údajov (vDEC) a súvisiace činnosti

                  —

                  :

                  Zložka 4

                  :

                  podpora druhej fázy programu Medzinárodného dátového strediska venovanému seizmickej, hydroakustickej a infrazvukovej rekonštrukcii

                  —

                  :

                  Zložka 5

                  :

                  zmierňovanie xenónu

                  —

                  :

                  Zložka 6

                  :

                  zvýšenie rozsahu testov pre aplikácie Medzinárodného dátového strediska

         Zložka 1: Podpora pomocných seizmických staníc medzinárodného monitorovacieho systému umiestnených v krajinách, ktoré potrebujú pomoc

      1.   Všeobecný kontext

      V rámci tohto projektu sa bude naďalej poskytovať pomoc miestnym orgánom na zlepšenie fungovania a udržateľnosti siete certifikovaných pomocných seizmických staníc medzinárodného monitorovacieho systému, ktoré sú umiestnené v krajinách, ktoré potrebujú pomoc.
      2.   Rozsah projektu

      Dosiahnutie vysokej úrovne kvality a dostupnosti údajov stanovenej pre pomocné seizmické stanice medzinárodného monitorovacieho systému predstavuje pre niektoré krajiny značné výzvy. Podrobným hodnotením konkrétnych miestnych podmienok, cielenými zlepšeniami infraštruktúry staníc (vzhľadom na predchádzajúce prevádzkové skúsenosti), riešením otázky hroziaceho zastarávania a poskytovaním pomoci pri vytváraní vhodných vnútorných úprav a dohôd na podporu prevádzky a údržby sa zlepší celková udržateľnosť stanice a prevádzkovateľovi miestnej stanice sa tým pomôže zabezpečiť jej požadovanú funkčnosť v budúcnosti.
      Práce v rámci tohto projektu by preto pozostávali okrem iného z ďalšieho zhromažďovania potrebných faktov a preskúmania podmienok udržateľnosti pre zariadenia siete pomocných seizmických staníc, na ktoré sa zameriava tento projekt, návštev staníc vrátane kalibrácie systému, drobných opráv a odbornej prípravy prevádzkovateľa, dodatočnej odbornej prípravy miestnych prevádzkovateľov staníc, modernizácie infraštruktúry a aktualizácie bezpečnostných opatrení, modernizácie záložných zdrojov energie a modernizácie alebo nahradenia zastaraných zariadení.
      Okrem toho sa v rámci tohto projektu budú aj naďalej uskutočňovať viaceré cielené návštevy miestnych orgánov hostiteľských krajín pomocných seizmických staníc s cieľom zvýšiť povedomie a uznanie ich zodpovedností v oblasti prevádzky a údržby zariadení medzinárodného monitorovacieho systému vyplývajúcich z CTBT, posúdiť súčasné postupy prevádzky a údržby staníc a podporiť podľa potreby vytvorenie alebo zlepšenie národných podporných štruktúr a zdrojov.
      3.   Prínos a výsledok

      Zachovať a zlepšiť dostupnosť údajov pre pomocné seizmické stanice.

         Zložka 2: Projekt charakterizácie globálneho pozadia rádioaktívneho xenónu

      1.   Všeobecný kontext

      Prípravná komisia meria koncentrácie rádioaktívneho xenónu v prostredí pomocou veľmi citlivých systémov, čo predstavuje dôležitú súčasť overovacieho systému CTBT. S pomocou príspevku, ktorý Únia poskytla v rámci jednotnej akcie 2008/588/SZBP, CTBTO zakúpila dva prenosné systémy na meranie rádioaktívnych izotopov tohto vzácneho plynu 133Xe, 135Xe, 133mXe a 131mXe. Uvedené systémy sa využívajú na meranie pozadia rádioaktívneho xenónu v Indonézii, Japonsku a Kuvajte. Na tento účel sa uzavreli dohody o spolupráci s partnerským inštitútom.
      2.   Rozsah projektu

      Na pokračovanie v týchto meracích kampaniach budú potrebné finančné prostriedky na prepravu mobilných systémov pre vzácne plyny do nových lokalít a na prevádzku systémov v jednej lokalite počas obdobia aspoň 12 mesiacov, aby sa pokryli sezónne variácie.
      Umiestnenie v Kuvajte sa nachádza uprostred oblasti, v ktorej sa nenachádzajú žiadne systémy medzinárodného monitorovacieho systému na meranie vzácnych plynov. Prenosná stanica v Kuvajte má veľký význam z hľadiska pokrytia sieťou v oblasti Perzského zálivu. Keďže táto lokalita poskytuje značné informácie o charakterizácii globálneho pozadia rádioaktívneho xenónu, cieľom je v prvom rade predĺžiť meracie kampane v Kuvajte na celé obdobie vykonávania tohto projektu.
      Druhý systém začne vykonávať merania podľa rozhodnutie 2012/699/SZBP v Manade v Indonézii. Predĺženie meracej kampane by umožnilo charakterizáciu tejto lokality počas celého 12 mesačného cyklu zahŕňajúceho všetky sezónne podmienky. Po ukončení tejto kampane plánuje CTBTO vykonať dodatočné merania v oblastiach, ktorých globálne pozadie rádioaktívneho xenónu nie je v plnom rozsahu známe a pochopené. Uprednostňované lokality sú rovníkové oblasti v Latinskej Amerike, Ázii a Afrike.
      3.   Prínos a výsledok

      Prínosmi sú lepšie pochopenie variácie globálneho pozadia vzácnych plynov a lepšie pokrytie siete monitorovania vzácnych plynov. Po ukončení týchto meracích kampaní budú systémy k dispozícii na použitie zo strany CTBTO na účely vykonania nadväzujúcich štúdií pozadia vzácnych plynov v rôznom zemepisnom rozsahu a ako záložné systémy a/alebo systémy odbornej prípravy.

         Zložka 3: Správa virtuálneho strediska pre využívanie údajov (vDEC) a súvisiace činnosti.

      1.   Všeobecný kontext

      Medzinárodné dátové stredisko udržiava vDEC, ktoré umožňuje externým výskumným pracovníkom, národným dátovým strediskám a dodávateľom dočasného technického sekretariátu prístup k údajom medzinárodného monitorovacieho systému a produktom a softvéru Medzinárodného dátového strediska. Stredisko vDEC bolo zriadené na základe rozhodnutia 2010/461/SZBP.
      2.   Rozsah projektu

      Cieľom je naďalej podporovať vDEC ako platformu pre výskum založený na spolupráci na základe využitia údajov medzinárodného monitorovacieho systému a produktov a softvéru Medzinárodného dátového strediska.
      3.   Prínos a výsledok

      Stredisko vDEC podporuje výskum a vývoj moderných technológií na monitorovanie podľa CTBT. Pritom poskytuje príležitosti pre výskum mladým vedcom a inžinierom, ako aj výskumným pracovníkom v menej rozvinutých krajinách, kde je menej zdrojov.

         Zložka 4: Podpora druhej fázy programu Medzinárodného dátového strediska venovaného seizmickej, hydroakustickej a infrazvukovej rekonštrukcii

      1.   Všeobecný kontext

      Na základe začiatočnej fázy rekonštrukcie vybraných častí seizmického, hydroakustického a infrazvukového systému a pri využití značných materiálnych príspevkov z USA začal dočasný technický sekretariát tzv. druhú fázu programu Medzinárodného dátového strediska venovaného seizmickej, hydroakustickej a infrazvukovej rekonštrukcii. Cieľom tohto programu je vypracovať komplexnú softvérovú architektúru na usmerňovanie projektov pre nový rozvoj a aktualizácie existujúceho softvéru počas nasledujúcich 5 až 7 rokov. Fáza 2 programu rekonštrukcie je tiež rozdelená na niekoľko kratších fáz podľa racionálneho zjednoteného procesu na vývoj softvéru. Ukončenie východiskovej fázy racionálneho zjednoteného procesu, známej ako počiatočná fáza, bolo naplánované na rok 2014 dokončením požiadaviek na systém a dokumentov systémovej špecifikácie. Nasledujúca fáza racionálneho zjednoteného procesu, tzv. vypracovanie, bude prebiehať v roku 2016 až do roku 2017 a zahŕňať vývoj softvérovej architektúry a návrhu a vývoj dostatočného prototypu s cieľom zmierniť najväčšie riziká identifikované v návrhu. Kľúčovým cieľom stanovenia zastrešujúcej softvérovej architektúry je umožniť dočasnému technickému sekretariátu stanoviť priority v rámci činností udržateľnosti. Hoci materiálne príspevky z USA sú významnou súčasťou tohto projektu, je nevyhnutné, aby boli do tohto procesu zapojené všetky členské štáty CTBTO. Dosiahne sa to prostredníctvom pravidelných brífingov pracovných skupín a prostredníctvom technických stretnutí.
      2.   Rozsah projektu

      Cieľom je: 1. podpora dvoch technických zasadnutí o softvérovom inžinierstva a 2. zabezpečovanie zmluvných služieb/krátkodobých vymenovaní zamestnancov na účely vývoja prototypov.
      3.   Prínos a výsledok

      Hlavným cieľom tohto projektu je zabezpečiť modernejší a prispôsobivejší rámec pre vývoj a údržbu softvéru na obdobie nasledujúcich 20 rokov. Výsledkom by mal byť systém a podporná organizácia, ktoré sú odolnejšie voči zmene a menej nákladovo náročné, pokiaľ ide o prevádzku a údržbu.

         Zložka 5: Zmierňovanie xenónu

      1.   Všeobecný kontext

      Prípravná komisia meria koncentrácie rádioaktívneho xenónu v prostredí pomocou veľmi citlivých systémov pre vzácne plyny, čo predstavuje dôležitú súčasť overovacieho systému CTBT. Súčasné emisie rádioaktívneho xenónu zo zariadení na rádiofarmaceutickú výrobu významne ovplyvňujú úrovne pozadia staníc vzácnych plynov staníc medzinárodného monitorovacieho systému CTBTO.
      S pomocou príspevku, ktorý Únia poskytla v rámci rozhodnutia 2012/699/SZBP, CTBTO zadala vypracovanie štúdie týkajúcej sa vypracovania technického riešenia, ktoré sa môže použiť na zníženie emisií rádioaktívneho xenónu zo zariadení na rádiofarmaceutickú výrobu. Štúdia, ktorú vypracovalo stredisko SCKߦCEN v Belgicku, umožnila rozvoj prototypu zachytávacieho systému založeného na materiáli zeolitu strieborného, ktorý preukazuje sľubné výsledky.
      2.   Rozsah projektu

      S cieľom podporovať prebiehajúce úsilie zamerané na zmierňovanie xenónu a v nadväznosti na výsledky práce vykonanej podľa rozhodnutia 2012/699/SZBP, sú potrebné finančné prostriedky na ďalší rozvoj systému zachytávania xenónu s týmito kľúčovými cieľmi:

                  a)

                  realizácia rozsiahlejšej štúdie prototypu zachytávacieho systému založeného na materiáli zeolitu strieborného vyvinutého strediskom SCKߦCEN v Belgicku podľa rozhodnutia 2012/699/SZBP s širším rozsahom prevádzkových podmienok s cieľom ďalej posúdiť výkon systému;

                  b)

                  rozšírenie testovania na ďalšie zariadenia na rádiofarmaceutickú výrobu prostredníctvom osobitných projektových štúdií a demonštračných činností v rôznych operačných prostrediach. Novovznikajúce zariadenie na rádiofarmaceutickú výrobu inštitútu KAERI v Pusane v Kórei je vhodným kandidátom na uskutočnenie takýchto štúdií v spolupráci so strediskom SCKߦCEN v Belgicku;

                  c)

                  posudzovanie dlhodobého správania vybraných materiálov z hľadiska odolnosti voči vysokej úrovni ožiarenia v reálnom prevádzkovom prostredí. Toto sa vykoná ako súčasť testovania v prevádzkových podmienkach;

                  d)

                  integrácia vysokovýkonných systémov na monitorovanie komínov v zariadeniach na rádiofarmaceutickú výrobu umožní zhromažďovanie vysoko kvalitných údajov o úniku z komínov a ich výmena s CTBTO a so signatárskymi štátmi CTBT. Detekčné systémy sa budú zakladať na vysokovýkonných detektoroch z germánia vysokej čistoty na účely analýz rádioaktívneho xenónu na rôznych úrovniach činností;

                  e)

                  rozvoj lepších nástrojov na modelovanie atmosferického prenosu na účely spoľahlivého posúdenia emisií rádioaktívneho xenónu zo zariadení na rádiofarmaceutickú výrobu v staniciach medzinárodného monitorovacieho systému. Tieto nástroje bude využívať CTBTO a budú sprístupnené signatárskym štátom CTBT s cieľom umožniť nezávislé posúdenie založené na údajoch monitorovania komínov. Tieto nástroje budú takisto podporovať konfigurovateľnú konfiguráciu siete medzinárodného monitorovacieho systému pre vzácne plyny.

            3.   Prínos a výsledok

      Testovaním systému zníženia emisií xenónu vykonávaným v plnom rozsahu v rôznych prevádzkových podmienkach sa umožní definitívne navrhnutie konkrétneho technického riešenia na zmiernenie emisií xenónu zo zariadení na rádiofarmaceutickú výrobu. Zlepšením výkonnosti siete medzinárodného monitorovacieho systému pre vzácne plyny sa signatárskym štátom CTBT poskytnú monitorovacie údaje vyššej kvality, pokiaľ ide o overovacie hodnoty CTBT.

         Zložka 6: Zvýšenie rozsahu testov pre aplikácie Medzinárodného dátového strediska

      1.   Všeobecný kontext

      Jednotkové, integračné a regresné testovanie v Medzinárodnom dátovom stredisku je opakujúcou sa, vysoko špecializovanou a časovo náročnou úlohou v rámci údržby vlnových a rádionuklidových aplikácií. Rozsiahle testovanie je potrebné ako súčasť zavedenia novej verzie operačného systému, vydania novej verzie aplikácie alebo zmeny konfigurácie existujúceho softvéru.
      Keďže tento softvér je pomerne zložitý, môže sa prevádzkovať v tisíckach rôznych konfigurácií a jeho fungovanie často závidí od prístupu k disku a k databáze, pričom vývoj testov je tiež zložitý. Väčšina testovaní sa doteraz vykonala prostredníctvom experta domény, ktorý prevádzkoval softvér v bežných konfiguráciách, preskúmal výsledky a porovnal ich s predchádzajúcimi a očakávanými výsledkami. Tento manuálny proces je zriedka možné zopakovať a vo veľkej miere závisí od dostupnosti ľudských zdrojov, ako aj odborných znalostí o doméne.
      Na riešenie týchto problémov začala prípravná komisia v novembri 2013 projekt na identifikáciu a vykonávanie testovacieho rámca s otvorenými zdrojmi, ktorý by umožnil uskutočňovať testy v priebežnom automatickom režime. Ide o trojročnú zmluvu, ktorá bola parafovaná v novembri 2013 a má sa skončiť v novembri 2016. Prípravná komisia má už zmluvne zabezpečené služby na vývoj softvéru pre túto prácu. Finančné prostriedky Únie sa majú použiť na pokrytie posledného voliteľného rozšírenia tejto existujúcej zmluvy, ktoré bude prebiehať od januára do novembra 2016. Rámcom automatického nepretržitého testovania sa má tiež uľahčiť vytváranie a udržiavanie súboru testov a vypracovať počiatočný súbor integračných testov pre komponenty automatického vlnového spracovania.
      Projekt v súčasnosti napreduje podľa plánu. Dokončil sa dokument požiadaviek na systém a určili sa dva balíky slobodného softvéru (Jenkins a FitNesse), ktoré spoločne spĺňajú požiadavky prípravnej komisie.
      2.   Rozsah projektu

      Cieľom tohto projektu je nadviazať na vykonávanie rámca automatického nepretržitého testovania zvýšením pokrytia kódu prostredníctvom rozvoja jednotkových testov regresie a integrácie najmä v oblastiach vlnového sieťového spracúvania, softvéru pre rádionuklidy a šírenia produktov a údajov.
      3.   Prínos a výsledok

      Táto činnosť pomôže zaviesť opakovateľné postupy kontroly kvality a zvýši účinnosť operácií zavádzania softvéru Medzinárodného dátového strediska. Výsledkom bude vyššia kvalita automatického vlnového a rádionuklidového softvéru a v konečnom dôsledku lepšie služby pre členské štáty CTBTO, najmä pokiaľ ide o šírenie údajov, produktov a softvéru.

         Okruh 2: Zlepšenia hardvéru a softvéru systému multispektrálneho zobrazovania vrátane infračervených meraní (MSIR) pre inšpekcie na mieste

      1.   Všeobecný kontext

      Systém MSIR, ktorý vyvinul dočasný technický sekretariát prostredníctvom financovania podľa rozhodnutia 2012/699/SZBP doplneného materiálnym príspevkom pre cvičenie IFE14, má možnosť získavať informácie o spektre z leteckej platformy v rozsahu od viditeľného až po tepelné infračervené žiarenie. Systém je súborom snímačov na stabilizovanej základni, podporných nástrojov, ako aj nástrojov na spracovanie s cieľom získať informácie relevantné pre inšpekcie na mieste.
      Okrem toho prvky systému vrátane softvéru pre plánovanie misií, inerciálnej meracej jednotky, kontroly systému, pomocného pilotného systému a navigačného systému prevádzkovateľa, ako aj videokamery sa integrovali a testovali v rámci systému leteckého gama spektrometra dočasného technického sekretariátu, ktorý umožňuje získavanie údajov na vopred určených letových trasách. Tieto prvky sú k dispozícii aj pre ďalšie letecké operácie inšpekcií na mieste vrátane počiatočných preletov a leteckého magnetického prieskumu.
      2.   Rozsah projektu

      Cieľom je rozšíriť možnosti systému MSIR a na tento účel posilniť schopnosti inšpekčného tímu na detekciu vlastností relevantných pre inšpekcie na mieste. Systém MSIR bol navrhnutý tak, aby sa dal modulovať, a dodatočné zložky možno pridať, ak a keď to bude finančne možné. Testovaním zo strany dočasného technického sekretariátu sa preukázal význam ďalších snímačov MSIR, ktoré by dopĺňali existujúci systém skupiny snímačov. Tento návrh sa usiluje o doplnenie systému prostredníctvom pridania špecializovaných snímačov:
      a)   Prístroj multispektrálneho snímača
      Testovaním zo strany dočasného technického sekretariátu pri použití systému materiálnych príspevkov sa preukázal význam získania údajov v diskrétnych spektrálnych pásmach v rámci blízkeho, ako aj krátkovlnového infračerveného žiarenia. Okrem toho účastníci na dvoch zasadnutiach expertov na inšpekcie na mieste v rokoch 2011 a 2012 zdôraznili schopnosť detekcie v tejto časti spektra ako kľúčovú požiadavku leteckého systému MSIR. Tento prvok ako taký je kľúčovým prvkom návrhu.
      Hardvér poskytnutý ako materiálny príspevok, ktorý bol použitý počas cvičenia IFE14, nie je pre dočasný technický sekretariát dostupný ako dlhodobá pôžička a vzhľadom na používanie týchto zariadení počas takmer celého roka je malá pravdepodobnosť získania podobného zariadenia prostredníctvom zmluvy o pôžičke zo signatárskych štátov CTBT. Preto sa návrh usiluje zaobstarať hotový multispektrálny nástroj plne integrovaný s existujúcimi zložkami, ktorý je schopný rozpoznať vlastnosti relevantné pre inšpekcie na mieste v rámci blízkeho, ako aj krátkovlnového infračerveného žiarenia.
      b)   Prístroj na meranie vzdialenosti
      Ako sa preukázalo počas rôznych skúšok v teréne, prístroj na meranie vzdialenosti laserom so skenovacou funkciou inštalovaný na leteckej platforme ponúka pre inšpekčný tím značné výhody. Systém MSIR v súčasnosti nie je schopný získavať údaje o teréne, ale je spôsobilý poskytovať takéto údaje prostredníctvom pridania skenovacieho prístroja na meranie vzdialenosti laserom. Takýmto prístrojom by sa:

                  —

                  umožnilo rýchle získavanie údajov o povrchu a výške terénu, ktoré môžu určiť vlastnosti relevantné pre inšpekcie na mieste prekryté vegetáciou,

                  —

                  uľahčila korekcia ďalších údajov MSIR a uľahčilo vytváranie produktov ortorektifikačných snímok,

                  —

                  umožnilo vytváranie 3D modelov, ktorými by sa ďalej uľahčil rozhodovací proces v rámci tímu pre inšpekcie na mieste a podporilo plánovanie misií.

            Takýto prístroj by sa okrem toho, že by slúžil systému MSIR, mohol použiť aj ako pomocná zložka systému merania aktivity rádionuklidov na účely poskytovania presných údajov prieskumu povrchu s cieľom korigovať gama údaje získané počas preletov. Takýto prístroj by bol obzvlášť užitočný v oblasti vysokého reliéfu terénu (ako tomu bolo počas cvičenia IFE14).
      3.   Prínos a výsledok

      Účinnejším a efektívnejším systémom MSIR sa posilní práca inšpektorov počas inšpekcií na mieste. Preto sa ním podporuje politika Únie a jej odhodlanie zabezpečiť nadobudnutie platnosti CTBT. Okrem toho je projekt schopný dopĺňať a posilňovať priemysel leteckých senzorov v Európe. V Únii existuje niekoľko spoločností, ktoré poskytujú produkty v tejto oblasti.

         Okruh 3: Osvetová činnosť a budovanie kapacít na úrovni jednotlivých krajín

      Tento okruh pozostáva z týchto dvoch zložiek:

                  Zložka 1

                  :

                  Odborná príprava a pracovné semináre v juhovýchodnej Ázii, Tichomorí a na Ďalekom východe, ako aj na Blízkom východe a v južnej Ázii, údržba systému budovania kapacít a kontakty s vedeckými a politickými/diplomatickými komunitami

                  Zložka 2

                  :

                  Rozšírená ponuka NDC-in-a-Box

         Zložka 1: Odborná príprava a pracovné semináre v juhovýchodnej Ázii, Tichomorí a na Ďalekom východe, ako aj na Blízkom východe a v južnej Ázii, údržba systému budovania kapacít a kontakty s vedeckými a politickými/diplomatickými komunitami

      1.   Všeobecný kontext

      Dočasný technický sekretariát úspešne pracoval na budovaní kapacít na systematickú podporu národných dátových stredísk (NDC) a oprávnených používateľov v regiónoch Afriky, Latinskej Ameriky a Karibskej oblasti, východnej Európy a v častiach juhovýchodnej Ázie, Tichomoria a Ďalekého východu. Dosiahnuté pozitívne výsledky sa výrazne posilnili prostredníctvom podpory Únie. Logicky by malo nasledovať rozšírenie takéhoto budovania kapacít na úrovni jednotlivých krajín aj na ďalšie krajiny juhovýchodnej Ázie, Tichomoria a Ďalekého východu a na regióny Blízkeho východu a južnej Ázie. Okrem toho systémy budovania kapacít zavedené vo viacerých krajinách (40 systémov, pričom 20 sa pripravuje) sú nevyhnutné na udržanie kapacít, ale mnohokrát trpia technickými ťažkosťami, často v dôsledku ťažkých miestnych klimatických alebo infraštrukturálnych podmienok. Na dosiahnutie plného využitia prínosov budovania kapacít na úrovni jednotlivých krajín je potrebná určitá miera údržby týchto systémov. Interakcia na úrovni expertov s prípravnou komisiou je kľúčovým prostriedkom na zachovanie politickej podpory a technickej odbornosti vo všetkých aspektoch CTBT. Séria pravidelných konferencií a akademických, diplomatických a vedeckých osvetových podujatí (ako napríklad bienálna konferencia o vede a technike CTBT, regionálne semináre a konferencie CTBT, kurzy verejnej politiky CTBT a vedecké semináre) slúžili na vybudovanie a udržanie dôveryhodnosti overovacieho režimu a na zdôraznenie významu CTBT ako základného kameňa globálneho režimu nešírenia a odzbrojenia. Tieto činnosti sú tiež užitočným prostriedkom na angažovanie štátov uvedených v prílohe 2 k CTBT, ktoré ale CTBT neratifikovali, s cieľom presadzovať nadobudnutie platnosti CTBT.
      2.   Rozsah projektu

      Tento podprojekt posilňuje predošlé úsilie o budovanie technických kapacít na úrovni jednotlivých krajín prostredníctvom podpory odbornej prípravy a seminárov v regiónoch juhovýchodnej Ázie, Tichomoria a Ďalekého východu, ako aj Blízkeho východu a južnej Ázie v záujme presadzovania účinnej účasti na CTBT zo strany krajín v týchto regiónoch. Osobitný dôraz sa kladie na odbornú prípravu analytikov rádionuklidov na základe softvéru, ktorý sa pridal do ponuky NDC-in-a-Box v roku 2013. Týmto dvom regiónom sa bude venovať primeraná pozornosť pri výbere príjemcov podľa činností zahrnutých do deviateho projektu, ktorý je venovaný rozšírenej ponuke softvéru NDC-in-a-box a jej kľúčovému prvku SeisComp3. Jedným z hlavných cieľov tohto úsilia je podporovať signatárske štáty CTBT pri integrácii spracovania medzinárodného monitorovacieho systému (IMS) s vnútroštátnymi a regionálnymi seizmickými sieťami a pri zlučovaní bežných rutinných činností, ako je monitorovanie miestneho a regionálneho seizmického nebezpečenstva, s monitorovaním jadrových výbuchov zo strany zariadení, v ktorých pôsobia NDC. Budú sa hľadať prepojenia s ďalšími dvoma podprojektami v rámci tohto návrhu, napríklad prostredníctvom využitia vhodných spoločných materiálov pri odbornej príprave a seminároch a pri zhromažďovaní poznatkov získaných na úrovni jednotlivých krajín.
      Bude sa poskytovať nápravná technická podpora pre systémy budovania kapacít, ktoré sa skutočne využívajú na úrovni krajín, no ktoré v dôsledku menších technických prekážok, ako je napríklad zabezpečenie primeranej dostupnosti internetu, nefungujú správne.
      Tento podprojekt tiež zvýši informovanosť a chápanie CTBT v akademickej obci a v radoch politických pracovníkov a osôb, ktoré prijímajú rozhodnutia, najmä v štátoch uvedených v prílohe 2 k CTBT, ktoré ale CTBT neratifikovali, ponúkaním školení a programov odbornej prípravy o otázkach CTBT, predovšetkým o vedeckých a technických aspektoch CTBT. Osobitná pozornosť sa zameria na rozvojové krajiny a štáty uvedené v prílohe 2 k CTBT, ktoré ale CTBT neratifikovali, v súlade so stratégiami dočasného technického sekretariátu týkajúcimi sa nadobudnutia platnosti CTBT a jej všeobecného uplatňovania.
      3.   Prínos a výsledok

      Činnosti sú v súlade s cieľmi Únie, keďže podporujú posilnenú globálnu bezpečnosť zvyšovaním povedomia a chápania v súvislosti s CTBT a podporovaním spoločnej pozície 2003/805/SZBP, ako aj zintenzívňovaním kontaktov so štátmi uvedenými v prílohe 2 k CTBT, budovaním kapacít na úrovni jednotlivých krajín, čo zahŕňa aj osvetu v regiónoch juhovýchodnej Ázie, Tichomoria a Ďalekého východu, ako aj regiónoch Blízkeho východu a južnej Ázie.

         Zložka 2: Rozšírená ponuka NDC-in-a-Box

      1.   Všeobecný kontext

      V roku 2013 sa prípravná komisia usilovala o rozšírenie súčasnej ponuky NDC-in-a-Box dodatočným softvérom, ktorý by používateľom umožnil ľahšie skombinovať údaje zo siete IMS s údajmi z miestnych a vnútroštátnych staníc, ako aj o výrazné zlepšenie spracovateľskej kapacity národných dátových stredísk (NDC). V rámci tohto úsilia sa v decembri 2013 podpísala licenčná zmluva s nemeckým výskumným strediskom pre geologické vedy v Postupime (Helmholtz-Centre Potsdam GFZ), čo prípravnej komisii umožňuje distribuovať softvér SeisComp3 ako súčasť ponuky NDC-in-a-Box svojim autorizovaným používateľom na účely spracovania a analýzy údajov medzinárodného monitorovacieho systému. V súčasnosti sa dokončil vývoj softvéru zameraný na poskytnutie prvej verzie rozšírenej ponuky NDC-in-a-Box na alfa testovanie a prebieha testovanie zo strany národných dátových stredísk. Diskutovalo sa o rámci pre rozšírenú ponuku NDC-in-a-Box a spresnili sa požiadavky, ktoré zástupcovia národných dátových stredísk (NDC) počas zasadnutí DPSS v rámci seminára NDC 2014, ktorý sa uskutočnil vo Viedni (12. až 16. mája), označili za prijateľné. Na konci projektu budú mať tí istí zástupcovia NDC, ktorí uskutočňujú alfa testovanie, príležitosť otestovať distribúciu nového softvéru na svojich lokalitách. Záujem členských štátov CTBTO o vymedzovanie požiadaviek a testovanie bol napriek časovým a materiálnym obmedzeniam, ktoré sa kládli na zástupcov NDC zúčastnených na projekte, obrovský.
      2.   Rozsah projektu

      V rámci tohto podprojektu sa bude tiež konsolidovať nová rozšírená ponuka balíka NDC-in-a-Box, aby sa uľahčilo jej prijímanie zo strany národných dátových stredísk (NDC), pričom sa zabezpečí súlad s prepracovaním softvéru IDC. Patria sem tieto zložky: a) zohľadňovanie spätnej väzby získanej počas alfa testovania riešením zistených problémov a drobným vylepšovaním softvéru na základe požiadaviek účastníkov alfa testovania. Výsledkom tejto práce by malo byť vydanie prvej oficiálnej verzie rozšírenej ponuky NDC-in-a-Box; b) zohľadňovanie potrieb odbornej prípravy v radoch národných dátových stredísk (NDC), predovšetkým v súvislosti s novovyvinutými nástrojmi, ktoré sa majú zahrnúť do rozšírenej ponuky NDC-in-a-Box a s balíkom SeisComp3. To sa dosiahne prostredníctvom dvoch kurzov odbornej prípravy analytikov NDC pre vlnové údaje a dvoch kurzov odbornej prípravy venovaných balíku SeisComp3, ako aj prostredníctvom terénnych misií expertov v NDC, ktoré potrebujú podporu na mieste.
      3.   Prínos a výsledok

      Činnosti sú v súlade s cieľmi Únie, keďže podporujú posilnenú globálnu bezpečnosť zvyšovaním povedomia a chápania v súvislosti s CTBT a podporovaním spoločnej pozície 2003/805/SZBP, ako aj zintenzívňovaním kontaktov so štátmi uvedenými v prílohe 2 k CTBT, budovaním kapacít na úrovni jednotlivých krajín, čo zahŕňa aj údržbu systémov budovania kapacít, ako aj rozsiahlejšie prijímanie softvéru NDC-in-a-Box.
      III.   TRVANIE
      Celková odhadovaná dĺžka realizácie projektov je 24 mesiacov.
      IV.   PRÍJEMCOVIA
      Príjemcami projektov, ktoré sa budú podporovať v rámci tohto rozhodnutia, sú všetky signatárske štáty CTBT, ako aj prípravná komisia.
      V.   VYKONÁVACÍ SUBJEKT
      Technickým vykonávaním projektov bude poverená prípravná komisia. Projekty budú priamo realizovať pracovníci prípravnej komisie, experti zo signatárskych štátov CTBT a zmluvní dodávatelia. Plánuje sa využitie finančných prostriedkov na najatie konzultanta pre riadenie projektu, ktorý bude zodpovedať za: poskytovanie pomoci prípravnej komisii pri vykonávaní tohto rozhodnutia; povinnosti podávať správy počas celého vykonávacieho obdobia vrátane záverečnej podrobnej správy a záverečnej finančnej správy; spravovanie archívu všetkých dokumentov súvisiacich s týmto rozhodnutím, predovšetkým na účely možných kontrolných misií; zabezpečenie viditeľnosti Únie vo všetkých aspektoch; zabezpečenie toho, aby všetky činnosti zahŕňajúce finančné prostriedky, právne aspekty a verejné obstarávanie boli v súlade s dohodou o financovaní uvedenou v článku 3 ods. 3 tohto rozhodnutia; a zabezpečenie toho, aby všetky informácie vrátane informácií týkajúcich sa rozpočtu boli úplné, presné a včas poskytované.
      Vykonávanie projektov bude prebiehať v súlade s finančnou a administratívnou rámcovou dohodou a s dohodou o financovaní uvedenou v článku 3 ods. 3 tohto rozhodnutia, ktorú uzavrú Európska komisia a prípravná komisia.
      VI.   ÚČASTNÍCI Z TRETÍCH STRÁN
      Expertov z prípravnej komisie a zo signatárskych štátov CTBT možno považovať za účastníkov z tretích strán. Budú pracovať podľa štandardného pracovného postupu pre expertov prípravnej komisie.


title: 2013/399/SZBP: Rozhodnutie Politického a bezpečnostného výboru EUTM Mali/1/2013 z  19. júla 2013 o vymenovaní veliteľa misie EÚ pre vojenskú misiu Európskej únie na podporu výcviku ozbrojených síl Mali (EUTM Mali)

text:
               27.7.2013

               SK

               Úradný vestník Európskej únie

               L 202/22

         ROZHODNUTIE POLITICKÉHO A BEZPEČNOSTNÉHO VÝBORU EUTM MALI/1/2013
   z 19. júla 2013
   o vymenovaní veliteľa misie EÚ pre vojenskú misiu Európskej únie na podporu výcviku ozbrojených síl Mali (EUTM Mali)
   (2013/399/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2013/34/SZBP zo 17. januára 2013 o vojenskej misii Európskej únie na podporu výcviku ozbrojených síl Mali (EUTM Mali) (1), a najmä na jej článok 5,
   keďže:

               (1)

               Podľa článku 5 ods. 1 rozhodnutia 2013/34/SZBP Rada poverila Politický a bezpečnostný výbor, aby v súlade s článkom 38 Zmluvy o Európskej únii prijímal príslušné rozhodnutia týkajúce sa politickej kontroly a strategického usmerňovania misie EUTM Mali vrátane rozhodnutia o vymenovaní veliteľa misie EÚ.

               (2)

               Na základe článku 2 rozhodnutia 2013/34/SZBP bol za veliteľa misie EÚ pre EUTM Mali vymenovaný brigádny generál François LECOINTRE.

               (3)

               Francúzsko 19. júna 2013 navrhlo, aby bol za nového veliteľa misie EÚ pre EUTM Mali vymenovaný brigádny generál Bruno GUIBERT, ktorý má nahradiť vo funkcii brigádneho generála Françoisa LECOINTRA.

               (4)

               Vojenský výbor EÚ 28. júna 2013 odporučil, aby Politický a bezpečnostný výbor vymenoval brigádneho generála Bruna GUIBERTA za veliteľa misie EÚ pre EUTM Mali.

               (5)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   Brigádny generál Bruno GUIBERT sa týmto vymenúva za veliteľa misie EÚ pre vojenskú misiu Európskej únie na podporu výcviku ozbrojených síl Mali (EUTM Mali) od 1. augusta 2013.
   Článok 2
   Toto rozhodnutie nadobúda účinnosť 1. augusta 2013.

      V Bruseli 19. júla 2013

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 14, 18.1.2013, s. 19.


title: 2005/319/: Rozhodnutie Dozorného orgánu EZVO č. 319/05/COL zo  14. decembra 2005  o zmenách a doplneniach rozhodnutia Kolégia č. 195/04/COL o vykonávacích ustanoveniach uvedených v článku 27 časti II protokolu 3 k Dohode medzi štátmi EZVO o zriadení Dozorného orgánu a Súdneho dvora

text:
               27.4.2006

               SK

               Úradný vestník Európskej únie

               L 113/24

      ROZHODNUTIE DOZORNÉHO ORGÁNU EZVO
   č. 319/05/COL
   zo 14. decembra 2005
   o zmenách a doplneniach rozhodnutia Kolégia č. 195/04/COL o vykonávacích ustanoveniach uvedených v článku 27 časti II protokolu 3 k Dohode medzi štátmi EZVO o zriadení Dozorného orgánu a Súdneho dvora
   DOZORNÝ ORGÁN EZVO,
   SO ZRETEĽOM NA Dohodu o Európskom hospodárskom priestore (1), najmä na jej články 61 až 63 a protokol 26,
   SO ZRETEĽOM NA Dohodu medzi štátmi EZVO o zriadení Dozorného orgánu a Súdneho dvora (2), najmä na jej článok 5 ods. 2 písm. a) a článok 24, a článok 27 časti II protokolu 3 k Dohode o dozore a súde,
   KEĎŽE Dozorný orgán EZVO prijal 14. júla 2004 rozhodnutie č. 195/04/COL o vykonávacích ustanoveniach uvedených v článku 27 v časti II protokolu 3 k Dohode medzi štátmi EZVO o zriadení Dozorného orgánu a Súdneho dvora,
   KEĎŽE Dozorný orgán EZVO zavedie, ako je uvedené v článku 3 ods. 1 rozhodnutia č. 195/04/COL, od 1. januára 2006 elektronický systém notifikácií,
   KEĎŽE štáty EZVO určili na zasielanie elektronických notifikácií a súvisiacej korešpondencie kontaktné miesto,
   PO PORADE s Poradným výborom pre štátnu pomoc formou listu z 30. novembra 2005 v súlade s postupom ustanoveným v článku 29 časti II protokolu 3 k Dohode o dozore a súde,
   PRIJAL TOTO ROZHODNUTIE:

               1a.

               V článku 3 rozhodnutia č. 195/04/COL sa odsek 1 nahrádza týmto:

                  „Notifikáciu zašle orgánu misia pri Európskej únii príslušného štátu EZVO alebo iné kontaktné miesto určené štátom EZVO. Adresuje sa riaditeľstvu pre hospodársku súťaž a štátnu pomoc orgánu. Riaditeľstvo pre hospodársku súťaž a štátnu pomoc orgánu môže určiť kontaktné miesta na zasielanie notifikácií.“

               1b.

               V článku 3 rozhodnutia č. 195/04/COL sa odsek 6 nahrádza týmto:

                  „Orgán uverejní po porade so štátmi EZVO v oddiele EHP Úradného vestníka Európskej únie a v dodatku EHP k Úradnému vestníku Európskej únie podrobné údaje o opatreniach týkajúcich sa postúpenia notifikácií v elektronickej forme, vrátane adries spolu s nevyhnutnými opatreniami na ochranu dôverných informácií.“

               1c.

               Druhá veta štvrtého odseku prílohy I k rozhodnutiu č. 195/04/COL sa nahrádza týmto:

                  „Vyplnený formulár postúpi orgánu misia pri Európskej únii príslušného štátu EZVO alebo iné kontaktné miesto určené štátom EZVO.“

               1d.

               V prílohách k rozhodnutiu č. 195/04/COL sa odkaz na misiu pri Európskej únii príslušného štátu EZVO alebo na koordinačný útvar EHP príslušného štátu EZVO považuje za odkaz na misiu pri Európskej únii príslušného štátu EZVO alebo iné kontaktné miesto určené štátom EZVO.

               2.

               Toto rozhodnutie je určené Islandskej republike, Lichtenštajnskému kniežatstvu a Nórskemu kráľovstvu.

               3.

               Toto rozhodnutie nadobúda účinnosť dňom nasledujúcim po dni jeho prijatia orgánom.

               4.

               Znenie tohto rozhodnutia v anglickom jazyku je autentické.

      V Bruseli 14. decembra 2005

            Za Dozorný orgán EZVO

         Einar M. BULL

            predseda

         Kurt JÄGER

            člen Kolégia

      (1)  Ďalej len „Dohoda o EHP“.

      (2)  Ďalej len „Dohoda o dozore a súde“.


title: Rozhodnutie Rady (EÚ) 2015/344 zo 17. februára 2015 o obnovení Dohody o spolupráci v oblasti vedy a techniky medzi Európskym spoločenstvom a Ukrajinou

text:
               4.3.2015

               SK

               Úradný vestník Európskej únie

               L 60/37

         ROZHODNUTIE RADY (EÚ) 2015/344
   zo 17. februára 2015
   o obnovení Dohody o spolupráci v oblasti vedy a techniky medzi Európskym spoločenstvom a Ukrajinou
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 186 v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Svojím rozhodnutím 2003/96/ES (1) Rada schválila uzavretie Dohody o spolupráci v oblasti vedy a techniky medzi Európskym spoločenstvom a Ukrajinou (2) (ďalej len „dohoda“).

               (2)

               V článku 12 písm. b) dohody sa stanovilo, že dohoda sa uzatvára na počiatočné obdobie, ktoré sa končí 31. decembra 2002, a možno ju predĺžiť na základe spoločnej dohody medzi stranami o ďalšie obdobia piatich rokov.

               (3)

               Na základe rozhodnutia Rady 2011/182/EÚ (3) sa platnosť dohody obnovila na ďalšie obdobie piatich rokov so spätnou platnosťou od 8. novembra 2009 a končí sa 7. novembra 2014.

               (4)

               Zmluvné strany dohody sa domnievajú, že rýchle obnovenie dohody je v ich spoločnom záujme.

               (5)

               Obsah obnovenej dohody by mal byť identický s obsahom dohody.

               (6)

               Obnovenie dohody by sa malo v mene Únie schváliť,

         PRIJALA TOTO ROZHODNUTIE:
   Článok 1
   Týmto sa v mene Európskej únie schvaľuje obnovenie Dohody o vedeckej a technickej spolupráci medzi Európskym spoločenstvom a Ukrajinou na ďalšie päťročné obdobie.
   Článok 2
   Týmto sa predseda Rady poveruje, aby vymenoval osobu(-y) splnomocnenú(-é) v mene Únie a v súlade s článkom 12 písm. a) dohody oznámil Ukrajine, že Únia ukončila svoje vnútorné postupy potrebné na nadobudnutie platnosti tejto obnovenej dohody.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 17. februára 2015

            Za Radu

            predseda

         J. REIRS

      (1)  Rozhodnutie Rady 2003/96/ES zo 6. februára 2003, ktoré sa týka uzatvorenia Dohody o vedecko-technickej spolupráci medzi Európskym spoločenstvom a Ukrajinou (Ú. v. ES L 36, 12.2.2003, s. 31).

      (2)  Dohoda o spolupráci v oblasti vedy a techniky medzi Európskym spoločenstvom a Ukrajinou (Ú. v. ES L 36, 12.2.2003, s. 32).

      (3)  Rozhodnutie Rady 2011/182/EÚ z 9. marca 2011 o obnovení Dohody o spolupráci v oblasti vedy a techniky medzi Európskym spoločenstvom a Ukrajinou (Ú. v. EÚ L 79, 25.3.2011, s. 3).


title: Rozhodnutie Rady z 22. júla 2003 o usmerneniach politiky zamestnanosti členských štátov

text:
Dôležité právne oznámenie

|

32003D0578

Úradný vestník L 197 , 05/08/2003 S. 0013 - 0021

		Rozhodnutie Radyz 22. júla 2003o usmerneniach politiky zamestnanosti členských štátov(2003/578/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 128 ods. 2,so zreteľom na návrh Komisie [1],so zreteľom na stanovisko Európskeho parlamentu [2],so zreteľom na stanovisko Európskeho hospodárskeho a sociálneho výboru [3],so zreteľom na stanovisko Výboru regiónov [4],so zreteľom na stanovisko Výboru pre zamestnanosť,keďže:(1) Článok 2 Zmluvy o Európskej únii stanovuje cieľ únie podporovať hospodársky a sociálny pokrok a vysokú úroveň zamestnanosti. Článok 125 Zmluvy zakladajúcej Európske spoločenstvo uvádza, že členské štáty a spoločenstvo budú pracovať na rozvoji koordinovanej stratégie zamestnanosti, a najmä na podpore kvalifikovanej, vyškolenej a adaptabilnej pracovnej sily a trhov prác reagujúcich na hospodárske zmeny.(2) Po mimoriadnom zasadnutí Európskej rady o zamestnanosti 20. a 21. novembra 1997 v Luxemburgu, rezolúciou Rady z 15. decembra 1997 o usmerneniach zamestnanosti 1998 [5] sa začal proces, ktorý má veľkú viditeľnosť, silné politické odhodlanie a súhlas všetkých zainteresovaných strán.(3) Európska rada v Lisabone 23. a 24. marca 2000 stanovila nový strategický cieľ, pre Európsku úniu, stať sa najkonkurencieschopnejšou a najdynamickejšou ekonomikou na svete založenou na vedomostiach, schopnou udržať trvalý hospodársky rozvoj s početnejšími a lepšími pracovnými miestami a väčšou sociálnou súdržnosťou. Rada odsúhlasila ciele celkovej zamestnanosti a ciele zamestnanosti pre ženy pre rok 2010, ktoré boli doplnené na Európskej rade v Štokholme 23. a 24. marca 2001 o strednodobé ciele do januára 2005 a nové ciele do roku 2010 odrážajúce demografickú výzvu miery zamestnanosti starších žien a mužov.(4) Európska rada v Nice 7., 8. a 9. decembra 2000 schválila Európsky sociálny program, ktorý uvádza, že návrat k plnej zamestnanosti predstavuje ambicióznu politiku pokiaľ ide o zvyšovanie miery zamestnanosti, zníženie regionálnych rozdielov, zníženie nerovnosti a zlepšenie kvality pracovných miest.(5) Európska rada v Barcelone 15. a 16. marca 2002 vyzvala na posilnenie Európskej stratégie zamestnanosti prostredníctvom posilneného, zjednodušeného a lepšie riadeného procesu zosúladeného v časovom rámci do roku 2010, ktorý zahŕňa ciele a zámery lisabonskej stratégie. Európska rada v Barcelone tiež požadovala zefektívniť procesy koordinácie politiky so zosynchronizovanými harmonogramami pre prijatie zásad všeobecnej hospodárskej politiky a usmernení zamestnanosti.(6) Európska rada v Bruseli 20. a 21. marca 2003 potvrdila, že stratégia zamestnanosti zohráva vedúcu úlohu pri plnení cieľov zamestnanosti a cieľov trhu práce lisabonskej stratégie, že stratégia zamestnanosti a zásady všeobecnej hospodárskej politiky, ktoré zabezpečujú hlavnú koordináciu hospodárskej politiky pre spoločenstvo, by mali pôsobiť konzistentne. Táto Európska rada žiadala, aby sa obmedzil počet usmernení, aby boli orientované na výsledky a aby umožnili členským štátom vytvoriť si vhodné kombinácie akcií, ktoré by boli podporované vhodnými cieľmi. Rok 2003 poskytuje výnimočnú príležitosť využiť podstatné, kľúčové koordinačné nástroje politiky – zásady všeobecnej hospodárskej politiky, usmernenia zamestnanosti a stratégiu vnútorného trhu – a vytvoriť pre ne novú trojročnú perspektívu.(7) Stratégia zamestnanosti bola dôkladne vyhodnotená, vrátane podrobného strednodobého hodnotenia, ukončeného v roku 2000, a hlavného vyhodnotenia skúseností z prvých piatich rokov ukončeného v roku 2002. Toto hodnotenie poukázalo na nutnosť riešenia kontinuity stratégie pri zostávajúcich štrukturálnych nedostatkov, ako aj nutnosť riešiť nové výzvy očakávajúce rozšírenú Európsku úniu.(8) Úspešné vykonávanie lisabonskej agendy si vyžaduje, aby politika zamestnanosti členských štátov vyvážene upevnila tri komplementárne a vzájomne sa podporujúce ciele plnej zamestnanosti, kvality a produktivity práce a sociálnej kohézie a inklúzie. Dosiahnutie týchto cieľov si vyžaduje, aby sa ďalšie štrukturálne reformy zamerali na 10 kľúčových vzájomne súvisiacich priorít a mala by sa venovať mimoriadna pozornosť koherentnému riadeniu procesov. Reformy politiky pri realizácii všetkých aktivít si vyžadujú prístup zohľadňujúci rovnosť mužov a žien.(9) 6. decembra 2001 prijala Rada sériu ukazovateľov na meranie 10-ich dimenzií investovania do kvality práce a vyzvala, aby sa tieto ukazovatele používali pri monitorovaní Európskych usmernení a odporúčaní zamestnanosti.(10) Aktívne a preventívne politiky majú byť účinné s cieľom dosiahnuť plnú zamestnanosť a sociálnu integráciu v dôsledku čoho nezamestnaní a neaktívni ľudia by boli schopní súťažiť na trhu práce a začleniť sa doň. Tieto politiky by mali byť podporované modernými inštitúciami trhu práce.(11) Členské štáty by mali podnecovať tvorbu viacerých a lepších pracovných miest podporovaním podnikania a inovácie v priaznivom podnikateľskom prostredí. Členské štáty sa majú zaviazať vykonávať Európsku chartu malých podnikov a zaangažovať do procesu hodnotenia podnikateľskej politiky.(12) Zabezpečenie správnej rovnováhy medzi pružnosťou a istotou pomôže podporiť konkurencieschopnosť podnikov, zvýšiť kvalitu a produktivitu práce a uľahčiť prispôsobovanie sa podnikov a pracovníkov k hospodárskym zmenám. V tomto kontexte Európska rada v Barcelone a v Bruseli žiadala najmä revíziu právnych predpisov v oblasti zamestnanosti, rešpektujúc úlohu sociálnych partnerov. Úroveň noriem ochrany zdravia a bezpečnosti pri práci by sa mala zvýšiť v súlade s novou stratégiou spoločenstva na roky 2002-2006. Osobitne treba venovať pozornosť sektorom s vysokou úrazovosťou v oblasti pracovných úrazov. Prístup pracovníkov k odbornej príprave je základným prvkom rovnováhy medzi pružnosťou a istotou a účasť všetkých pracovníkov by sa mala podporovať, zohľadňujúc návratnosť investícií pre pracovníkov, zamestnávateľov, ako aj pre spoločnosť ako celok. Hospodárska reštrukturalizácia predstavuje výzvu pre zamestnanosť tak v súčasných, ako aj v budúcich členských štátoch a vyžaduje pozitívne riadenie zapojením všetkých príslušných aktérov, vrátane sociálnych partnerov.(13) Európska rada v Barcelone uvítala Akčný plán Komisie o zručnosti a mobilite a rezolúciu Rady o zručnosti a mobilite z 3. júna 2002, vyzvala Komisiu, členské štáty a sociálnych partnerov, aby vykonali požadované opatrenia. Lepšia profesná a geografická mobilita a nachádzanie primeraného zamestnania pomôže zvýšiť zamestnanosť a sociálnu kohéziu, berúc do úvahy pracovné aspekty imigrácie.(14) Vykonávanie stratégie súvislého a komplexného celoživotného vzdelávania je nevyhnutné pri dosahovaní plnej zamestnanosti, zlepšenej kvality a produktivity práce a lepšej sociálnej kohézie. Európska rada v Barcelone privítala oznámenie Komisie "Vytváranie európskeho priestoru celoživotného vzdelávania", formulujúce základné stavebné kamene pre stratégie celoživotného vzdelávania – partnerstvo, poznanie dopytu po vzdelávaní, primerané zdroje, uľahčený prístup k vzdelávacím príležitostiam, vytváranie kultúry vzdelávania a úsilie o dokonalosť. Pokračujúci proces týkajúci sa konkrétnych budúcich cieľov ohľadom vzdelávacích systémov začatý Európskou radou v Lisabone zohráva dôležitú úlohu vzhľadom na rozvoj ľudského kapitálu a jeho súčinnosti so stratégiou zamestnanosti by mali byť plne využité. 5. – 6. mája 2003 Rada prijala sériu hodnotení (benchmarking) priemerného európskeho výkonu vo vzdelávaní a odbornej príprave, niektoré z nich majú zvláštny význam v kontexte politík zamestnanosti. Európska rada v Lisabone požaduje výrazný nárast investícií do ľudských zdrojov na osobu. Toto vyžaduje dostatočné stimuly pre zamestnávateľov a jednotlivcov a presmerovanie verejných financií smerom k efektívnejšiemu investovaniu do ľudských zdrojov v celom vzdelávacom spektre.(15) Je potrebná adekvátna ponuka práce, ktorá by zodpovedala demografickej výzve, podporovala hospodársky rast, napomohla plnej zamestnanosti a podporila trvalú udržateľnosť systémov sociálnej ochrany. Spoločná správa Komisie a Rady "Zvyšovanie účasti pracovných síl a podpora aktívneho starnutia" prijatá Radou 7. marca 2002 prišla k záveru, že toto si vyžadujú rozvíjajúce sa komplexné národné stratégie založené na prístupe životných cyklov. Politiky by mali využívať zamestnanecký potenciál všetkých kategórií osôb. Európska rada v Barcelone sa dohodla, aby Európska únia sa snažila do roku 2010 postupne zvýšiť asi o 5 rokov skutočný priemerný vek odchodu do dôchodku. Tento vek sa v roku 2001 odhadoval na 59,9.(16) Rozdiely na trhu práce, čo sa týka pohlavia, by sa mali postupne odstrániť, ak má Európska únia dosiahnuť plnú zamestnanosť, zvýšiť kvalitu práce a podporovať sociálnu inklúziu a kohéziu. Toto si vyžaduje prístup zohľadňujúci rovnosť pohlaví, ako aj osobitné politické aktivity na vytváranie podmienok pre ženy a mužov na vstup, opätovný vstup a zotrvanie na trhu práce. Európska rada v Barcelone súhlasila, aby členské štáty zabezpečili do roku 2010 starostlivosť o deti pre najmenej 90 % detí vo veku od troch rokov do veku povinnej školskej dochádzky a aspoň pre 33 % detí mladších ako 3 roky. Mali by sa riešiť základné faktory rozdielov v pohlaví v súvislosti s nezamestnanosťou a v odmeňovaní a mali by sa takto dosiahnuť stanovené zníženia takýchto rozdielov bez toho, aby sa spochybnil princíp mzdovej diferenciácie podľa produktivity a situácie na trhu práce.(17) Efektívne začlenenie znevýhodnených ľudí do trhu práce prinesie zvýšenú sociálnu inklúziu, vyššie miery zamestnanosti a zlepší trvalú udržateľnosť systémov sociálnej ochrany. Reakcie politiky musia riešiť diskrimináciu, zabezpečiť zosobnený prístup k potrebám jednotlivca a vytvárať vhodné pracovné príležitosti zabezpečovaním stimulovania zamestnávateľov pre prijímanie pracovníkov. Rozhodnutie Rady 2001/903/ES [6] z 3. decembra 2001 určilo rok 2003 za "Európsky rok ľudí so zdravotným postihnutím". Prístup na trh práce je hlavnou prioritou, pokiaľ ide o ľudí so zdravotným postihnutím, ktorí podľa odhadu predstavujú asi 37 miliónov osôb v Európskej únii, z ktorých mnohí majú schopnosti aj túžbu pracovať.(18) Na zlepšenie vyhliadok na plnú zamestnanosť a sociálnu kohéziu mala by byť rovnováha medzi pracovným príjmom a príjmom v nezamestnanosti alebo v neaktivite taká, aby povzbudzovala ľudí vstúpiť, znova vstúpiť a zotrvať na trhu práce a podporovala tvorbu pracovných miest.(19) Pod nedeklarovanou prácou sa rozumie "každá platená činnosť, ktorá je zákonná pokiaľ ide o jej charakter, ale ktorá nie je prihlásená verejným orgánom". Štúdie odhadujú veľkosť neformálneho hospodárstva v priemere na 7 % až 16 % HDP EÚ. Toto je potrebné premeniť na riadnu prácu tak, aby sa zlepšilo celkové podnikateľské prostredie, kvalita práce tých, ktorých sa to týka, sociálna kohézia a trvalá udržateľnosť verejných financií a systémov sociálnej ochrany. Malo by sa podporiť zlepšenie informovanosti o rozsahu nedeklarovanej práce v členských štátoch a v Európskej únii.(20) Rozdiely medzi regiónmi v Európskej únii v zamestnanosti a nezamestnanosti zostávajú veľké a po rozšírení sa zväčšia. Mali by sa riešiť prostredníctvom širšieho prístupu zapojením aktérov na všetkých úrovniach, aby sa podporila hospodárska a sociálna kohézia, využívajúc štrukturálne fondy spoločenstva.(21) Hodnotenie prvých piatich rokov stratégie zamestnanosti zvýraznilo kľúčový význam lepšieho riadenia pre budúcu účinnosť stratégie. Úspešné vykonávanie politík zamestnanosti závisí od partnerstiev na všetkých úrovniach, zapojenia mnohých prevádzkových služieb a primeraného finančného zabezpečenia na podporu vykonávania usmernení zamestnanosti. Členské štáty nesú zodpovednosť za účinné vykonávanie usmernení zamestnanosti, vrátane zabezpečenia rovnovážneho postúpenia na regionálnu a miestnu úroveň.(22) Efektívne vykonávania usmernení zamestnanosti vyžaduje aktívnu účasť sociálnych partnerov na všetkých stupňoch, počnúc tvorbou politík až po ich realizáciu. Na Sociálnom summite 13. decembra 2001 vyjadrili sociálni partneri potrebu rozvíjať a zlepšovať koordináciu tripartitných konzultácií. Dohodlo sa tiež, že sa bude uskutočňovať tripartitný sociálny summit o raste a zamestnanosti pred každým jarným zasadnutím Európskej rady.(23) Okrem týchto usmernení zamestnanosti by mali členské štáty plne realizovať zásady všeobecnej hospodárskej politiky a zabezpečiť, aby boli ich kroky plne v súlade s udržaním zdravých verejných financií a makroekonomickej stability,ROZHODLA TAKTO:Jediný článokTýmto sa prijímajú usmernenia pre politiky zamestnanosti členských štátov ("usmernenia zamestnanosti") tak, ako sú uvedené v prílohe. Členské štáty ich zohľadnia vo svojich politikách zamestnanosti.V Bruseli 22. júla 2003Za RadupredsedaG. Alemanno[1] Návrh z 8. apríla 2003 (zatiaľ neuverejnený v úradnom vestníku).[2] Stanovisko z 3. júna 2003 (zatiaľ neuverejnené v úradnom vestníku).[3] Stanovisko z 14. mája 2003 (zatiaľ neuverejnené v úradnom vestníku).[4] Stanovisko z 3. júla 2003 (zatiaľ neuverejnené v úradnom vestníku).[5] Ú. v. ES C 30, 28.1.1998, s. 1.[6] Ú. v. ES L 335, 19.12.2001, s. 15.--------------------------------------------------PRÍLOHAUSMERNENIA ZAMESTNANOSTIEurópska stratégia pre plnú zamestnanosť a lepšie pracovné miesta pre všetkýchČlenské štáty budú usmerňovať svoje politiky zamestnanosti so zámerom vykonávať ciele a akčné priority a postupovať k cieľom, ktoré sú uvedené nižšie. Mimoriadnu pozornosť budú venovať zabezpečeniu dobrého riadenia politík zamestnanosti.Okrem týchto usmernení zamestnanosti a s nimi spojených odporúčaní pre zamestnanosť budú členské štáty plne vykonávať zásady všeobecnej hospodárskej politiky, aby zabezpečili, že tieto dva nástroje budú pôsobiť konzistentne.Odrážajúc Lisabonskú agendu budú politiky zamestnanosti členských štátov podporovať tieto tri preklenovacie a vzájomne súvisiace ciele – plnú zamestnanosť, kvalitu a produktivitu v práci a sociálnu kohéziu a inklúziu.Tieto ciele by sa mali sledovať vyvážene, odrážajúc ich rovnakú dôležitosť pri dosahovaní ambícií únie. Mali by sledovať zapojenie všetkých relevantných aktérov. Malo by sa plne využívať synergické pôsobenie a vzájomné pozitívne pôsobenie medzi týmito troma cieľmi. Rovnosť príležitostí a rovnosť mužov a žien sú podstatné pre dosiahnutie pokroku smerom k týmto trom cieľom.Takýto prístup môže prispieť k zníženiu nezamestnanosti a neaktivity.Plná zamestnanosťČlenské štáty sa zamerajú na dosiahnutie plnej zamestnanosti realizáciou komplexného prístupu tvorby politiky zapracovaním opatrení na strane dopytu a ponuky, a tak priblížia miery zamestnanosti k cieľom Lisabonu a Štokholmu.Politiky prispejú k dosiahnutiu priemeru v Európskej únii:- celkovej miery zamestnanosti 67 % v roku 2005 a 70 % v roku 2010,- celkovej miery zamestnanosti žien 57 % v roku 2005 a 60 % v roku 2010,- miery zamestnanosti starších pracovníkov (55-64) 50 % v roku 2010.Akékoľvek vnútroštátne ciele by mali byť zodpovedajúce výsledkom očakávaným na úrovni Európskej únie a mali by brať zreteľ na osobitné vnútroštátne okolnosti.Zlepšovanie kvality a produktivity práceZlepšená kvalita práce je úzko vzájomne spätá so smerovaním ku konkurenčnej a na vedomostiach založenej ekonomike a mala by sa sledovať spojeným úsilím všetkých aktérov, a najmä prostredníctvom sociálneho dialógu. Kvalita je viacrozmerný pojem, ktorý rieši aj charakteristiky práce, aj širší trh práce. Zahŕňa základnú kvalitu práce, zručnosti, celoživotné vzdelávanie, kariérny rozvoj, rovnosť mužov a žien, zdravie a bezpečnosť pri práci, pružnosť a istotu, inklúziu a prístup na trh práce, organizáciu práce a vyváženosť pracovného života, sociálny dialóg a zapojenie pracovníkov, rozmanitosť a nediskrimináciu a celkový pracovný výkon.Zvýšenie miery zamestnanosti musí kráčať ruka v ruke so zvyšovaním celkovej produktivity práce. Kvalita práce môže pomáhať zvyšovať produktivitu práce a mali by sa plne využívať ich vzájomné synergické účinky. Toto predstavuje osobitnú výzvu pre sociálny dialóg.Posilnenie sociálnej kohézie a inklúzieZamestnanosť je kľúčovým prostriedkom sociálnej inklúzie. V synergii s otvorenou metódou koordinácie v oblasti sociálnej inklúzie, politiky zamestnanosti by mali uľahčiť účasť v zamestnaní prostredníctvom podpory prístupu ku kvalitnému zamestnaniu pre všetky ženy a mužov, ktorí sú schopní pracovať; boja proti diskriminácii na trhu práce a zamedzením vylúčenia ľudí zo sveta práce.Ekonomická a sociálna kohézia by sa mali podporovať znižovaním regionálnych rozdielov v zamestnanosti a nezamestnanosti, riešením problémov zamestnanosti zaostalých oblastí v Európskej únii a pozitívnym podporovaním ekonomickej a sociálnej reštrukturalizácie.OSOBITNÉ USMERNENIAPri sledovaní týchto troch prepojených cieľov členské štáty realizujú politiky, ktoré berú zreteľ na tieto osobitné usmernenia, ktoré sú akčnými prioritami. Tým tiež prijmú prístup zohľadňujúci rovnosť mužov a žien v rámci každej z priorít.1. AKTÍVNE A PREVENTÍVNE OPATRENIA PRE NEZAMESTNANÝCH A NEAKTÍVNYCHČlenské štáty vypracujú a budú vykonávať aktívne a preventívne opatrenia pre nezamestnaných a neaktívnych určené na predchádzanie prítoku do dlhodobej nezamestnanosti a podporovať trvalú integráciu nezamestnaných a neaktívnych ľudí do zamestnania. Členské štáty budú:a) zabezpečovať, už na začiatku obdobia ich nezamestnanosti, aby všetci uchádzači o zamestnanie mohli mať prospech zo včasnej identifikácie ich potrieb a zo služieb, akými sú poradenstvo a usmernenie, pomoc pri hľadaní zamestnania a individuálny akčný plán;b) na základe vyššie uvedenej identifikácie umožňovať uchádzačom o zamestnanie prístup k účinným a efektívnym opatreniam na zlepšenie ich zamestnateľnosti a možností sa integrovať, s osobitnou pozornosťou venovanou ľuďom, ktorí čelia najväčším problémom na trhu práce.Členské štáty zabezpečia:- aby každá nezamestnaná osoba dostala novú príležitosť pred uplynutím 6 mesiacov nezamestnanosti v prípade mladých ľudí a 12 mesiacov nezamestnanosti v prípade dospelých osôb vo forme odbornej prípravy, rekvalifikácie, pracovnej praxe, pracovného miesta alebo iného opatrenia zamestnateľnosti, v kombinácii, kde je to vhodné, s nepretržitou pomocou pri hľadaní zamestnania,- aby sa do roku 2010 zúčastnilo 25 % dlhodobo nezamestnaných na aktívnom opatrení vo forme odbornej prípravy, rekvalifikácie, pracovnej praxe alebo iného opatrenia zamestnateľnosti s cieľom dosiahnuť priemer troch najpokročilejších členských štátoch;c) aby sa modernizovali a posilnili inštitúcie trhu práce, najmä služby zamestnanosti;d) aby sa zabezpečilo pravidelné vyhodnocovanie účinnosti a efektívnosti programov trhu práce a ich následné hodnotenie.2. TVORBA PRACOVNÝCH MIEST A PODNIKANIEČlenské štáty budú podporovať vytváranie viacerých a lepších pracovných miest podporou podnikania, inovácií, investičnej kapacity a priaznivého podnikateľského prostredia pre všetky podniky. Osobitná pozornosť sa bude venovať využívaniu potenciálu nových podnikov vytvárať pracovné miesta, sektoru služieb a sektoru výskumu a vývoja. S podporou procesu hodnotenia podnikovej politiky a vykonávania Európskej charty pre malé podniky sa iniciatívy politiky zamerajú na:- zjednodušenie a zníženie administratívneho a regulačného zaťaženia pre začínajúce podniky a MSP a pre najímanie personálu, uľahčenie prístupu ku kapitálu pre začínajúce podniky, nové a existujúce MSP a podniky s vysokým rastovým potenciálom a potenciálom tvorby pracovných miest (pozri tiež zásady všeobecnej hospodárskej politiky, zásadu 11),- podporu vzdelávania a odbornej prípravy v podnikateľských a manažérskych zručnostiach a poskytovanie podpory, vrátane odbornej prípravy s cieľom urobiť podnikanie možnosťou voľby kariéry pre všetkých.3. RIEŠIŤ ZMENY A PODPOROVAŤ ADAPTABILNOSŤ A MOBILITU NA TRHU PRÁCEČlenské štáty uľahčia prispôsobivosť pracovníkov a podnikov na zmeny, zohľadňujúc potrebu pružnosti a istoty a zdôrazňujúc kľúčovú úlohu sociálnych partnerov v tomto ohľade.Členské štáty preskúmajú a, ak je to vhodné, zmenia otvorene reštrikčné prvky v právnych predpisoch v oblasti zamestnanosti, ktoré ovplyvňujú dynamiku pracovného trhu a zamestnanosť tých skupín, ktoré majú sťažený prístup na trh práce, budú rozvíjať sociálny dialóg, podporovať podnikovú sociálnu zodpovednosť a prijímať iné vhodné opatrenia na podporu:- rozmanitosti zmluvných a pracovných dojednaní, vrátane dojednaní o pracovnom čase, podporovaním kariérneho postupu, lepšej vyváženosti medzi prácou a súkromným životom a medzi pružnosťou a istotou,- prístupu pracovníkov, najmä nízkokvalifikovaných, k odbornej príprave,- lepších pracovných podmienok, vrátane ochrany zdravia a bezpečnosti; politiky budú zamerané najmä na dosiahnutie: výrazného zníženia výskytu miery úrazovosti pri práci a chorôb z povolania,- tvorby a rozširovania inovačných a udržateľných foriem organizácie práce, ktoré podporujú produktivitu práce a kvalitu práce,- predvídania a pozitívneho riadenia ekonomických zmien a reštrukturalizácie.Členské štáty budú riešiť nedostatok pracovných síl a problémové miesta prostredníctvom okruhu opatrení, ako sú podporovanie profesnej mobility a odstraňovanie prekážok v územnej mobilite, osobitne vykonávaním akčného plánu zručností a mobility, zlepšením uznávania a transparentnosti kvalifikácií a spôsobilostí, prenosnosti práv na sociálne zabezpečenie a dôchodky, poskytnutím primeraných stimulov v daňových a dávkových systémoch a berúc do úvahy aspekty imigrácie na trhu práce.Transparentnosť príležitostí zamestnania a príležitostí odbornej prípravy na vnútroštátnej a európskej úrovni by mala byť podporovaná, aby prispela k účinnému zosúladeniu pracovných miest a uchádzačov. Najmä, od roku 2005, uchádzači o zamestnanie v celej EÚ by mali mať možnosť byť informovaní o ponuke všetkých pracovných miest inzerovaných prostredníctvom služieb zamestnanosti členských štátov.4. PODPORA ROZVOJA ĽUDSKÉHO KAPITÁLU A CELOŽIVOTNÉHO UČENIAČlenské štáty budú realizovať stratégie celoživotného vzdelávania, vrátane zlepšovania kvality a efektívnosti systémov vzdelávania a odbornej prípravy, aby vybavili všetkých jednotlivcov zručnosťami, ktoré sa vyžadujú od modernej pracovnej sily v spoločnosti založenej na vedomostiach, aby sa umožnil ich kariérny rozvoj a znížil nesúlad medzi kvalifikáciami a úzkym profilom na trhu práce.V súlade s vnútroštátnymi prioritami budú politiky zamerané najmä na dosiahnutie nasledujúcich výsledkov do roku 2010:- najmenej 85 % 22-ročných v EÚ by malo mať ukončené vyššie stredné vzdelanie,- u dospelej populácie v produktívnom veku (25-64 ročných) dosiahnuť v priemere v EÚ 12,5 % účasť na celoživotnom vzdelávaní.Politiky sa zamerajú najmä na zvýšenie investícií do ľudských zdrojov. V tomto kontexte je dôležité, aby sa dosiahol významný nárast investícií podnikov do vzdelávania dospelých osôb s cieľom zvýšiť produktivitu, súťaživosť a aktívne starnutie. Treba napomáhať účinným investíciám zamestnávateľov a jednotlivcov do ľudského kapitálu.5. ZVÝŠIŤ PONUKU PRACOVNÍKOV A PODPOROVAŤ AKTÍVNE STARNUTIEČlenské štáty budú podporovať dostupnosť pracovníkov a pracovných príležitostí na podporu hospodárskeho rastu a zamestnanosti, berúc do úvahy pracovnú mobilitu, ako je uvedené v osobitnom usmernení 3. Obzvlášť budú:- zvyšovať účasť na trhu práce využívaním potenciálu všetkých skupín obyvateľstva, prostredníctvom komplexného prístupu zabezpečujúceho najmä dostupnosť a atraktívnosť pracovných miest, ktoré by robili prácu výhodnou, zvyšovaním zručností a poskytovaním vhodných podporných opatrení,- podporovať aktívne starnutie, konkrétne podporovaním pracovných podmienok napomáhajúcich udržaniu zamestnania – ako napr. prístupom k sústavnej odbornej príprave, uznaním mimoriadnej dôležitosti ochrany zdravia a bezpečnosti pri práci, inovatívnym a pružným formám organizácie práce – a odstránením stimulov pre predčasný odchod z trhu práce, konkrétne zmenou systémov predčasného odchodu do dôchodku a zabezpečením toho, aby sa oplatilo zostať aktívnym na trhu práce; a podporovať zamestnávateľov zamestnávať starších pracovníkov,Politiky sa do roku 2010 zamerajú najmä na dosiahnutie zvýšenia skutočného priemerného veku odchodu z trhu práce na úrovni Európskej únie o 5 rokov (odhadovaný v roku 2001 na 59,9). V tomto smere sociálni partneri musia hrať významnú úlohu. Akékoľvek vnútroštátne ciele by mali byť konzistentné s výsledkami očakávanými na úrovni Európskej únie a mali by brať do úvahy osobitné vnútroštátne okolnosti,- a, ak je to vhodné, plne zohľadniť ďalšiu pracovnú silu, ktorá je k dispozícii v dôsledku imigrácie.6. ROVNOSŤ MUŽOV A ŽIENČlenské štáty budú prostredníctvom integrovaného prístupu kombinujúceho prístup zohľadňujúci rovnosť mužov a žien s osobitnými akčnými krokmi, podporovať účasť žien na trhu práce a dosahovať podstatné zníženie rozdielov medzi mužmi a ženami v miere zamestnanosti, v miere nezamestnanosti a platoch do roku 2010. V tomto ohľade je podstatná úloha sociálnych partnerov. Zvlášť, s cieľom jej odstránenia, budú politiky zamerané do roku 2010 na dosiahnutie významného zníženia rozdielov medzi mužmi a ženami v platoch v každom členskom štáte prostredníctvom mnohostranného prístupu riešiaceho základné faktory rozdielov medzi mužmi a ženami v platoch, vrátane sektorovej a profesnej segregácie, vzdelávania a odbornej prípravy, klasifikácie zamestnaní a systémov odmeňovania, zvyšovania povedomia a transparentnosti.Osobitná pozornosť sa bude venovať zosúladeniu pracovného a súkromného života, najmä zabezpečením služieb starostlivosti o deti a ďalšie závislé osoby, podporovaním podieľania sa na rodinných a profesných povinnostiach a uľahčovaním návratu do práce po období neprítomnosti. Členské štáty by mali odstrániť zábrany pre účasť ženskej pracovnej sily a usilovať sa, berúc do úvahy dopyt po zariadeniach starostlivosti o deti a v súlade s vnútroštátnymi modelmi poskytovania starostlivosti o deti, poskytovať starostlivosť o deti do roku 2010 najmenej pre 90 % detí od 3 rokov veku do veku povinnej školskej dochádzky a najmenej pre 33 % detí do troch rokov veku.7. PODPOROVAŤ INTEGRÁCIU A BOJOVAŤ PROTI DISKRIMINÁCII ĽUDÍ ZNEVÝHODNENÝCH NA TRHU PRÁCEČlenské štáty budú podporovať integráciu osôb, ktoré majú osobitné ťažkosti na trhu práce, ako sú osoby s neukončenou školskou dochádzkou, nízko kvalifikovaní pracovníci, osoby so zdravotným postihnutím, imigranti a etnické menšiny rozvíjaním ich zamestnateľnosti, zvyšovaním pracovných príležitostí a predchádzaním všetkých foriem diskriminácie proti nim.Predovšetkým sa politiky zamerajú na dosiahnutie do roku 2010:- priemernej miery v EÚ najviac 10 % osôb s neukončenou školskou dochádzkou,- významného zníženia rozdielov v nezamestnanosti u ľudí so znevýhodnením v každom členskom štáte, podľa akýchkoľvek národných cieľov a definícií,- významného zníženia rozdielov v nezamestnanosti medzi štátnymi príslušníkmi EÚ a štátnymi príslušníkmi mimo EÚ v každom členskom štáte, podľa akýchkoľvek národných cieľov.8. ZABEZPEČIŤ ABY SA OPLATILO PRACOVAŤ PROSTREDNÍCTVOM STIMULOV NA ZVÝŠENIE ATRAKTÍVNOSTI PRÁCEČlenské štáty zreformujú finančné stimuly s cieľom zatraktívniť prácu a povzbudiť mužov a ženy hľadať si prácu, prijať prácu a zotrvať v nej. V tomto kontexte by členské štáty mali vytvoriť primerané politiky s cieľom zníženia počtu chudobných pracujúcich. Prehodnotia a, kde je to vhodné, zreformujú systémy daní a dávok a ich vzájomné pôsobenie s cieľom odstrániť nezamestnanosť, chudobu a pascu neaktívnosti a povzbudia účasť žien, nízko kvalifikovaných osôb, starších pracovníkov, ľudí so zdravotným postihnutím a okrajových skupín vzdialených trhu práce.Pri zachovaní primeranej úrovne sociálnej ochrany prehodnotia členské štáty najmä miery náhrad a trvanie dávok; zabezpečia účinné riadenie dávok, obzvlášť s ohľadom na prepojenie s účinným hľadaním zamestnania, vrátane prístupu k aktivizačným opatreniam na podporu zamestnateľnosti, zohľadňujúc individuálne situácie; zvážia poskytovanie pracovných výhod tam, kde je to vhodné; a budú odstraňovať pasce neaktivity.Zvlášť sa politiky zamerajú do roku 2010 na dosiahnutie významného zníženia vysoko marginálnych účinných daňových sadzieb a tam, kde je to vhodné, daňového zaťaženia pracovníkov s nízkym príjmom, odzrkadľujúc vnútroštátne pomery.9. PREMENIŤ NEDEKLAROVANÚ PRÁCU NA RIADNE ZAMESTNANIEČlenské štáty by mali vypracovať a vykonať rozsiahle aktivity a opatrenia na odstránenie nedeklarovanej práce, ktoré kombinujú zjednodušenie podnikateľského prostredia, odstraňovanie zábran, zabezpečenie vhodných stimulov do systémov daní a dávok a zlepšenie schopnosti presadzovať právo a uplatňovať sankcie. Mali by podniknúť potrebné úsilie na vnútroštátnej úrovni a na úrovni EÚ, aby zachytili rozsah problému a dosiahnutý pokrok na vnútroštátnej úrovni.10. RIEŠIŤ REGIONÁLNE NEROVNOSTI V ZAMESTNANOSTIČlenské štáty by mali vykonávať široký prístup smerom k znižovaniu nerovností v regionálnej zamestnanosti a nezamestnanosti. Mali by podporovať potenciál pre vytváranie pracovných miest na miestnej úrovni, vrátane sociálneho ekonomiky, a mali by podporiť partnerstvá medzi všetkými príslušnými aktérmi. Členské štáty budú:- podporovať priaznivé podmienky pre činnosti súkromného sektora a pre investície do zaostávajúcich regiónov,- zabezpečovať, aby sa verejná podpora v zaostávajúcich regiónoch zamerala na investície do ľudského a vedomostného kapitálu, rovnako ako do primeranej infraštruktúry (pozri zásady všeobecnej hospodárskej politiky, zásady 18 a 19).Plne sa má využívať potenciál Kohézneho a štrukturálnych fondov a Európskej investičnej banky.DOBRÉ RIADENIE A PARTNERSTVO PRI VYKONÁVANÍ USMERNENÍ ZAMESTNANOSTIČlenské štáty zabezpečia účinné vykonávanie usmernení zamestnanosti, vrátane regionálnej a miestnej úrovne.Zapojenie parlamentných orgánov, sociálnych partnerov a iných príslušných aktérovDobré riadenie a partnerstvo sú dôležitými prvkami pre vykonávanie Európskej stratégie zamestnanosti, pri plnom rešpektovaní národných tradícií a praxe. Európsky parlament bude v tomto ohľade zohrávať dôležitú úlohu. Zodpovednosť za vykonávanie stratégie zamestnanosti majú členské štáty. V súlade s národnými tradíciami, príslušné parlamentné orgány spolu s príslušnými aktérmi v oblasti zamestnanosti na vnútroštátnej a regionálnej a miestnej úrovni musia priniesť dôležitý prínos.V súlade so svojimi národnými tradíciami a praxou sociálni partneri na vnútroštátnej úrovni by mali byť vyzvaní, aby zabezpečili účinné vykonávanie usmernení zamestnanosti a podávali správy o svojich najvýznamnejších prínosoch vo všetkých oblastiach, za ktoré zodpovedajú, najmä v súvislosti s riadením zmien a adaptabilnosťou, synergickými účinkami spojenia pružnosti a bezpečnosti, rozvojom ľudského kapitálu, rovnosťou mužov a žien, zvýhodňovaním práce a aktívneho starnutia, ako aj ochranou zdravia a bezpečnosťou pri práci.Európski sociálni partneri na medziprofesnej a sektorovej úrovni sa vyzývajú, aby prispeli k vykonávaniu európskych zásad a podporili úsilie vynakladané vnútroštátnymi sociálnymi partnermi na všetkých úrovniach, ako je medziprofesná, sektorová a miestna úroveň. Ako to bolo oznámené v ich spoločnom pracovnom programe, európski sociálni partneri na medziprofesnej úrovni budú každoročne podávať správy o svojom prínose k vykonávaniu usmernení zamestnanosti. Európski sociálni partneri na sektorovej úrovni sa vyzývajú podávať správy o svojich konkrétnych krokoch.Naviac by mali operačné služby vykonávať politiky zamestnanosti výkonne a účinne.Primerané prerozdelenie finančných zdrojovČlenské štáty zabezpečia transparentnosť a efektívnosť prerozdelenia finančných zdrojov na vykonávanie usmernení zamestnanosti, pri súčasnom dodržiavaní potreby zdravých verejných financií, v súlade so zásadami všeobecnej hospodárskej politiky.Budú plne využívať potenciálny prínos štrukturálnych fondov spoločenstva, najmä Európskeho sociálneho fondu, na podporu uplatňovania politík a posilnenia inštitucionálnej kapacity v oblasti zamestnanosti.--------------------------------------------------